હાલમાં હોલીવુડની ફિલ્મ "એક્સ મેન" સાથે મેરી કોમ ફેમ દિગ્દર્શક ઓમંગ કુમારની ફિલ્મ એશ્વર્યા રાય બચ્ચન, રણદીપ હુડ્ડા અને રીચા ચઢા અભિનીત "સરબજીત" રીલીઝ થઇ. ફિલ્મ "સરબજીત"ને લઇ ખુબ આશાવાન હતા, દિગ્દર્શક ઓમંગ કુમાર અને અભિનેત્રી એશ્વર્યા રાય બચ્ચન. કમનસીબે હોલીવુડ ફિલ્મ "એક્સ મેન" કમાણીના વકરામાં ફિલ્મ "સરબજીત"ને પછાડીને આગળ વધી ગઈ છે. ફિલ્મ "સરબજીત" સાવ નુકસાનમાં નથી ગઈ, પણ ફિલ્મ "એક્સ મેન" સામે ટક્કર ઝીલવામાં પાછળ રહી ગઈ છે. હજી ફિલ્મના નબળા વકરા સામે દિગ્દર્શક ઓમંગ કુમાર અને નિર્માતા જેકી ભાગનાણી અફસોસ વ્યક્ત કરે એ પહેલા ફિલ્મની અભિનેત્રી રીચા ચઢાએ વિવાદનો મધપુડો સળગાવી દીધો છે. અભિનેત્રી રીચા ચઢા દ્વારા જાહેરમાં એવું નિવેદન આપવામાં આવ્યું છે કે, ફિલ્મમાં તેના ઉપર ફિલ્માંકન કરવામાં આવેલ દ્રશ્યો કાઢી નાખવામાં આવ્યા છે. આ નિવેદનથી એશ્વર્યા અને ફિલ્મ દિગ્દર્શક ઓમંગ કુમાર વ્યથિત થયા છે. આ બાબતે એશ મગનું નામ મરી પાડવા તૈયાર નથી. ગપશપ ચાલી રહી છે એ મુજબ રિચાને એમ લાગી રહ્યું હતું કે, એશના કિરદારને વધુ હાઈલાઇટ કરવામાં આવ્યો છે. રીચાની ભૂમિકા ઉપર ધ્યાન આપવામાં આવ્યું નથી. આ બાબતે મીડિયા સામે ઓમંગ કુમાર તરફથી લેખિત નિવેદન પાઠવવામાં આવ્યું છે. રીચાના નિવેદન સામે ન્યુઝ ઓનલાઈનને ફિલ્મ દિગ્દર્શક ઓમંગ કુમારની ઓફિસથી એક મેલ દ્વારા ચોખવટ આપતું લેખિત નિવેદન પાઠવવામાં આવ્યું છે.